Сабийхэращ IуэхущIапIэм щынэхъыщхьэр
ЩIэблэм яхэтлъхьэ гъэсэныгъэр зыкъомкIэ елъытащ хэхауэ я гупсысэрэ зэфIэкIрэ зэрызрагъэужь Iэмалхэм. Сабий садымрэ пэщIэдзэ еджапIэмрэ нэмыщI, цIыкIухэм папщIэ щыIэщ гъащIэм и лъэныкъуэ куэдым щыхуагъасэ, щыхурагъаджэ IуэхущIапIэхэр. Сабийр дэзыхьэх унэтIыныгъэм абыхэм зыщрагъэужь.
Налшык къалэ дэт апхуэдэ IуэхущIапIэхэм ящыщщ «Сабий, ныбжьыщIэ творчествэм зыщрагъэужь центрыр». Абы и унафэщIщ Хъурсин Аскэр. Центрым щыIэщ сабий, ныбжьыщIэ гуп 59-рэ. Абыхэм яIэщ художественнэ, техникэ, физическэ щэнхабзэ-спорт, щIэныгъэ, гуманитар унэтIыныгъэхэр.
IуэхущIапIэм къегъэщIылIауэ мэлажьэ «Нарат», «Эдельвейс» ныбжьыщIэ клубхэр. Ядолажьэ Налшык щыIэ 17-нэ, 21-нэ, 23-нэ школхэм, 4-нэ гимназием. IуэхущIапIэм къегъэщIылIащ «Урысей школакIуэ жыджэрхэр» IэнатIэм и щIыналъэ къудамэр, волонтёрхэр щагъасэ щIыпIэр, ЩIалэгъуалэр хэкупсэу гъэсэнымкIэ, дзэ къулыкъум хуэгъэзырынымкIэ центрыр, «Лидер» къалэ клубыр.
Зи IэщIагъэм щIэщыгъуагъ хэзылъхьэхэщ центрым и лэжьакIуэхэр. Дэтхэнэми ещIэ — IуэхущIапIэм щынэхъыщхьэр сабийрщ. Абы и зэфIэ-кIым хэгъэхъуэн, и гупсысэм зегъэужьын, унэтIын — аращ гъэсакIуэхэм я къалэн нэхъыщхьэр. Ахэр илъэс хъурейм мэлажьэ, зыгъэпсэхугъуэ махуэхэми я Iуэхур зэпыуркъым: конференцэхэр, зэпеуэ зэмылIэужьыгъуэхэр, махуэшхуэхэм ехьэлIа зэхьэзэхуэхэр къыщызэрагъэпэщ.
Центрым пщIэншэу щадоIэпыкъу ныкъуэдыкъуагъ зиIэ сабийхэм, апхуэдэуи, щхьэхуэу къыдэлэжьэнымкIэ сертификат зиIэхэм.
IуэхущIапIэр республикэм и сабийхэм папщIэ зэIухащ. https://dsdut.edu07.ru/ сайтымрэ @gsdut инстаграм напэкIуэцIымрэ абы теухуауэ гъэщIэгъуэн куэдым ущеплъ хъунущ.
НафIэдз Данэ.
